Številka: 100-741/2013/2

Datum: 11.10.2013

Zadeva: Mnenje v zvezi s 3. in 3a. členom ZSPJS

Spoštovani,

v okviru pristojnosti Ministrstva za notranje zadeve v zvezi z ugotovljenimi nepravilnostmi in vprašanjem vračila preveč izplačane plače podajamo naslednji odgovor:

Zakon o sistemu plač v javnem sektorju (Uradni list RS, št. 108/09 – UPB13, 8/10 Odl.US: U-I-244/08-14, 13/10, 16/10 Odl.US: U-I-256/08-27, 50/10 Odl.US: U-I-266/08-12, 59/10, 85/10, 94/10, 107/10, 35/11 - ORZSPJS49a, 110/11, 27/12 Odl.US: U-I-249/10-27, 40/12 -ZUJF, 104/12 - ZIPRS1314, 20/13 Odl.US: U-I-128/11-18, 46/13, 46/13 - ZIPRS1314-A; v nadaljevanju: ZSPJS) v tretjem odstavku 3. člena določa, da se v pogodbi o zaposlitvi, odločbi oziroma sklepu javnemu uslužbencu ne sme določiti plače v drugačni višini, kot je določena z zakonom, predpisi in drugimi akti, izdanimi na njihovi podlagi ter kolektivnimi pogodbami. V petem odstavku istega člena je določeno, da če je določilo o plači v pogodbi o zaposlitvi, odločbi oziroma sklepu v nasprotju z veljavno pravno ureditvijo, se uporabljajo določbe zakonov, predpisov in drugih aktov, izdanih na njihovi podlagi ter kolektivnih pogodb, s katerimi je določena plača javnega uslužbenca, kot sestavni del te pogodbe, odločbe ali sklepa.

V zvezi s 3a. členom Zakona o sistemu plač v javnem sektorju (Uradni list RS, št. 108/09 – UPB13, 8/10 Odl.US: U-I-244/08-14, 13/10, 16/10 Odl.US: U-I-256/08-27, 50/10 Odl.US: U-I-266/08-12, 59/10, 85/10, 94/10, 107/10, 35/11 - ORZSPJS49a, 110/11, 27/12 Odl.US: U-I-249/10-27, 40/12 -ZUJF, 104/12 - ZIPRS1314, 20/13 Odl.US: U-I-128/11-18, 46/13, 46/13 - ZIPRS1314-A; v nadaljevanju: ZSPJS), ki določa ravnanje v primeru nezakonitosti, je Vlada RS na svoji 59. redni seji, dne 17.12.2009, sprejela Stališča za odpravo nepravilnosti, ugotovljenih v nadzorih prehoda v nov plačni sistem v javnem sektorju ter se seznanila z Informacijo o ključnih nepravilnostih, ugotovljenih v nadzorih prehoda v nov plačni sistem v javnem sektorju (v nadaljevanju: informacija). Omenjeni dokumenti so objavljeni tudi na spletni strani ministrstva:

<http://www.mnz.gov.si/fileadmin/mpju.gov.si/pageuploads/DPJS/doc/odprava_nepravilnosti_december.DOC>

V točki C informacije (Stališče glede vračila preveč izplačane plače) je navedeno, da je določbe 3. a člena ZSPJS treba uporabiti, če:

* niso bile upoštevane določbe 14. člena ZSPJS (odštevanje plačnih razredov zaradi neizpolnjevanja pogojev glede izobrazbe),
* je nepravilno določena prevedba oziroma uvrstitev javnega uslužbenca v plačni razred v novem plačnem sistemu,
* in v primerih, če je plača nepravilno obračunana.

Nikakor pa 3a. člena ZSPJS ni mogoče uporabiti v primerih višanja strukture delovnih mest oziroma opravljanja nalog na delovnih mestih, za katera javni uslužbenci niso izpolnjevali pogojev.

Če je zaposleni bil »razporejen« na delovno mesto, za katero ne izpolnjuje pogojev, nesporno drži, da je dejansko opravljal naloge na tem delovnem mestu in je zaradi tega moral prejemati tudi temu ustrezno plačo, zato vračila plače v tem primeru ni dopustno zahtevati, v kolikor mu je bila plača za to delovno mesto pravilno določena.

V zvezi z uporabo 3. in 3a. člena ZSPJS na koncu opozarjamo, da sta omenjena člena bila uveljavljena z Zakonom o spremembah in dopolnitvah zakona o sistemu plač v javnem sektorju (ZSPJS-D, Uradni list RS, št. 53/05), in sicer se je z ZSPJS-D v 3. členu ZSPJS na novo določil drugi, tretji, četrti in peti odstavek tega člena ter popolnoma na novo opredelil 3a. člen ZSPJS. ZSPJS-D je pričel veljati 1.6.2005, uporablja pa se od 1.7.2005, kar pomeni, da se določbe omenjenih členov do navedenega datuma ne uporabljajo. V zvezi z zastaralnimi roki je relevanten 202. člen ZDR-1, ki določa, da terjatve iz delovnega razmerja zastarajo v roku petih let.

Glede dogovora o vračilu preveč izplačanih plač napotujemo na spletno stran Inšpektorata za javni sektor:

<http://www.mnz.gov.si/si/policija_varnost_in_nadzor/inspektorat_za_javno_upravo/podrocje_delovnih_razmerij_javnih_usluzbencev/dogovor_o_vracilu_prevec_izplacanih_plac/>.

S spoštovanjem,

Mojca Ramšak Pešec

GENERALNA DIREKTORICA